225. muslimanska brdska brigada
225. muslimanska brdska brigada je vojna jedinica koja je tokom rata u Bosni i Hercegovini djelovala u sastavu Drugog korpusa Armije RBiH. Ulazila je u sastav Operativne grupe 6 i 22. divizije. Općinski štab TO Banovići formiran je 20. maja 1992, a u njegov sastav ušli su Rejonski štab Banovići, Rejonski štab Banovići Selo, Odred Banovići i četa Vojne policije. Brigada je formirana kao 119. muslimanska brigada 15. januara 1993. naredbom Komande 2. korpusa, od već formiranih jedinica OpŠTO. U martu 1995. ulazi u sastav 22. divizije i mijenja naziv u 225. muslimanska brdska brigada. Zona odgovornosti brigade bila je teritorija Banovića i susjednih općina. Najznačajniji uspjesi vezani su za odbranu banovićke teritorije, oslobađanje Vijenca i ozrensko-vozućko ratište. U jedinicama ARBiH tokom rata bilo je angažovano 5.640 (58.31%) vojnih obveznika. 182 vojna obveznika (1.88%) bila su angažovana u MUP-u. Poginulo je 163, nestalo šest, a ranjeno 882 pripadnika brigade. Zlatnim ljiljanom, najvišim ratnim priznanjem, odlikovano je pet pripadnika brigade.